FI Euroopan unionin virallinen lehti L 173/47

KOMISSION DIREKTIIVI 2010/48/EU,

annettu 5 päivänä heinäkuuta 2010,

moottoriajoneuvojen ja niiden perävaunujen katsastuksesta annetun Euroopan parlamentin ja neuvoston direktiivin 2009/40/EY mukauttamisesta tekniikan kehitykseen

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon moottoriajoneuvojen ja niiden perävaunujen katsastuksesta 6 päivänä toukokuuta 2009 annetun Euroopan parlamentin ja neuvoston direktiivin 2009/40/EY (1) ja erityisesti sen 6 artiklan 1 kohdan,

sekä katsoo seuraavaa:

(1) Liikenneturvallisuuden, ympäristönsuojelun ja tasapuolisen kilpailun kannalta on tärkeää varmistaa, että käytössä olevat ajoneuvot huolletaan ja katsastetaan asianmukaisesti, jotta niiden tyyppihyväksynnän mukaista suorituskykyä voidaan ylläpitää ilman liiallista heikkenemistä koko niiden käyttöiän ajan.

(2) Direktiivin 2009/40/EY 6 artiklan 1 kohdassa tarkoitettuja standardeja ja menetelmiä olisi tarkennettava ja mukautettava tekniikan kehitykseen, jotta moottoriajoneuvojen katsastusta Euroopan unionissa voitaisiin parantaa kustannustehokkaalla tavalla.

(3) Autofore (2) -ja Idelsy (3) -hankkeissa on hiljattain tarkasteltu katsastukseen liittyviä tulevia vaihtoehtoja, ja niiden tulokset olisi otettava huomioon standardeja ja menetelmiä mukautettaessa, samoin kuin sidosryhmien kanssa käydyn avoimen ja tosiasiapohjaisen vuoropuhelun tulokset.

(4) Ajoneuvoteknologian nykytilanne edellyttää, että nykyaikaiset sähköiset järjestelmät lisätään tarkastettavien kohteiden luetteloon.

(5) Jotta katsastuksista voitaisiin tehdä entistä yhdenmukaisempia, kunkin tarkastettavan kohteen osalta olisi ilmoitettava testimenetelmä.

(6) Yhdenmukaistamisen helpottamiseksi ja vaatimusten yhdenmukaisuuden varmistamiseksi kunkin tarkastettavan kohteen osalta olisi esitettävä ei-kattava luettelo tärkeimmistä hylkäysperusteista, niin kuin nykyisin on jo tehty jarrujärjestelmien tapauksessa.

(7) Katsastusten olisi katettava kaikki kohteet, joilla on merkitystä katsastettavan ajoneuvon suunnittelun, rakenteen ja varusteiden kannalta. Siksi tietyille ajoneuvoluokille olisi tarvittaessa lisättävä erityisvaatimuksia.

(8) Jäsenvaltiot ovat ulottaneet pakolliset määräaikaiset katsastukset koskemaan muita ajoneuvoluokkia direktiivin 2009/40/EY 5 artiklan e alakohdan mukaisesti. Katsastusten yhdenmukaistamiseksi direktiiviin olisi lisättävä kyseisiä ajoneuvoluokkia koskevat standardit ja menetelmät. Katsastuksessa olisi käytettävä nykyisin saatavilla olevia tekniikoita ja laitteita, eikä siinä pitäisi käyttää työkaluja ajoneuvon osien purkamiseen tai poistamiseen.

(9) Turvallisuuteen ja ympäristönsuojeluun liittyvien kohteiden lisäksi katsastuksen olisi katettava myös ajoneuvon tunnistaminen, jotta voidaan varmistaa, että sovelletaan asianmukaisia testejä ja vaatimuksia, ja jotta katsastuksen tulokset voidaan kirjata ja voidaan valvoa muiden lakisääteisten vaatimusten noudattamista.

(10) Sisämarkkinoiden toiminnan helpottamiseksi ja katsastusmenetelmien parantamiseksi katsastuksen tulokset olisi esitettävä katsastustodistuksessa, joka kattaa tietyt keskeiset osat.

(11) Dieselkäyttöisten ajoneuvojen kunnon ylläpidon tarkastamiseen liittyvien vaihtoehtoisten testimenettelyjen kehittäminen vaatii vielä lisätyötä; tämä koskee erityisesti NOx- ja hiukkaspäästöjen testaamista ottaen huomioon uudet pakokaasujen käsittelyjärjestelmät.

(12) Tässä direktiivissä säädetyt toimenpiteet ovat direktiivin 2009/40/EY 7 artiklalla perustetun moottoriajoneuvojen ja niiden perävaunujen katsastusta koskevan direktiivin mukauttamista tekniseen kehitykseen käsittelevän komitean lausunnon mukaiset,

ON HYVÄKSYNYT TÄMÄN DIREKTIIVIN:

1 artikla

Muutetaan direktiivin 2009/40/EY liite II tämän direktiivin liitteen mukaisesti.

2 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2011, lukuun ottamatta liitteessä II olevan 3 kohdan säännöksiä, joita sovelletaan 31 päivästä joulukuuta 2013. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se julkaistu Euroopan unionin virallisessa lehdessä.

4 artikla

Tämä direktiivi on osoitettu kaikille jäsenvaltioille

Tehty Brysselissä 5 päivänä heinäkuuta 2010. Komission puolesta José Manuel BARROSO Puheenjohtaja

(1) EUVL L 141, 6.6.2009, s. 12.

(2) Autofore study on the Future Options for Roadworthiness Enforcement in the European Union, http://ec.europa.eu/transport/roadsafety/publications/projectfiles/autofore_en.htm

(3) IDELSY Initiative for Diagnosis of Electronic Systems in Motor Vehicles for PTI, http://ec.europa.eu/transport/roadsafety/publications/projectfiles/idelsy_en.htm